Шымкентте жыр жаттаудан жеңімпаз атанған оқушы 1 млн теңге жеңіп алды
DATE: 21:58, 06 Қараша 2019 | GMT +5
TITLE: Шымкентте жыр жаттаудан жеңімпаз атанған оқушы 1 млн теңге жеңіп алды
URL: https://kaz.inform.kz/news/shymkentte-zhyr-zhattaudan-zhenimpaz-atangan-okushy-1-mln-tenge-zhenip-aldy_a3582872/
META: DATE: 21:58, 06 Қараша 2019 | GMT +5
TOTAL WORDS: 210
AUTHOR(S):
TEXT: Руханият додасы республика бойынша 6-10-сынып оқушыларының арасында өтті. Байқау аясында қатысушылар 132 бет — 5206 жолдан тұратын «Қобыланды батыр» жырының Марабай жырау нұсқасын жатқа айтып, жырдың ішіндегі көнерген және тарихи сөздердің мағынасын ашуға тырысты. Сондай-ақ, қазақ тілі мен әдебиеті оқулығы бойынша әзірленген сұрақтарға жауап берді. Жиында сөз алған «Qazaq Epos» республикалық ағарту жобасының жетекшілері алдағы уақытта мұндай рухани шаралар өз жалғасын табатынын жеткізді. Байқау қорытындысымен қалалық кезеңде 1-орынды Салтанат Мақсұт жеңіп алып, оған 1 млн теңге тапсырылды. Жетекшісі Айгүл Әбдіматоваға 2 млн теңге табысталды. Ал, 2-орынды Қарақат Қонарбаева иеленіп, оған да 600 мың теңге берілді. Жетекшісі Құрбанкүл Күлбековаға 1 млн 200 мың теңгенің сертификаты тапсырылды. 3-орын алған Әсел Әбдікер 300 мың теңге, жетекшісі Бибайша Садықова 600 мың теңге иелік етті. Оған қоса жеңімпаздар Шымкент қаласы әкімінің арнайы дипломымен марапатталды. Сайыста жүзден жүйрік, мыңнан тұлпар атанған оқушылар мен олардың ұстаздарын бүгін қала әкімі Ерлан Айтаханов марапаттады. «Елбасының «Рухани жаңғыру» бағдарламасы бізге серпін берді. Оның бір дәлелі - «Қобыланды батыр» жырын жатқа айту бойынша ұйымдастырылған – байқау. Ұрпақ тәрбиелеуде батырлар жырын оқыту, оны қайта жаңғырту игі бастама деп білемін. Біз атадан қалған сырлы сөздер мен бай мұрамыз арқылы жаңғырамыз. «Тұлпар мініп, ту алған!» секілді жобалар негізінде бойына баға жетпес руханият сіңірген, ұлттық рухы мықты ұрпақ өсетініне бек сенімдімін», - деді Ерлан Айтаханов
